ก.พลังงานไม่หวั่นกระแสต่อต้าน เปิดชิงแหล่งเอราวัณ-บงกชตามเดิม ย้ำรูปแบบประมูลได้มาตรฐาน
ก.พลังงานไม่สนกระแสต่อต้าน พร้อมเปิดชิงแหล่งเอราวัณ-บงกช 25 ก.ย. ตามเดิม ย้ำรูปแบบประมูลได้มาตรฐาน
18 ก.ย. 2561

นายธรรมยศ ศรีช่วย ปลัดกระทรวงพลังงาน เปิดเผยว่า ในฐานะประธานคณะกรรมการปิโตรเลียม ยังยืนยันขั้นตอนการประมูลเพื่อการสำรวจและผลิตปิโตรเลียมในแหล่งเอราวัณและบงกช ที่จะหมดอายุในปี 2565-2566 โดยจะเปิดให้ผู้สนใจเป็นผู้ดำเนินการหลัก (โอเปอเรเตอร์) ยื่นประมูลเข้ามาในวันที่ 25 ก.ย.นี้ ตามกำหนดการเดิม ถึงแม้ว่าก่อนหน้านี้จะมีกลุ่มที่ไม่เห็นด้วยได้เข้ายื่นหนังสือต่อศาลปกครอง และศาลปกครองได้ขอให้ฝ่ายกระทรวงพลังงานเข้าไปชี้แจงข้อเท็จจริง รวมถึงให้ข้อมูลต่างๆ แต่กระทรวงได้ขอเลื่อนเวลาออกไปก่อน
“วันที่ 25 ก.ย.นี้ก็เปิดให้ยื่นประมูลตามปกติ ทั้งนี้เรายืนยันการดำเนินการทุกขั้นตอนเป็นไปตามกระบวนการในรูปแบบแบ่งปันผลผลิต (พีเอสซี) ส่วนเรื่องที่มีผู้ตั้งคำถามว่าทำไมไม่ใช้รูปแบบการสำรวจและผลิตปิโตรเลียมแบบจ้างผลิต (เอสซี) รวมถึงการไปยื่นหนังสือถึงศาลปกครอง เรายืนยันว่าเรามีมาตรฐานที่สังคมโลกหรือวงการวิชาการให้การยอมรับ ซึ่งกระทรวงก็จะดำเนินการตามหลักการ” นายธรรมยศ กล่าว
นอกจากนี้สำหรับความคืบหน้าการตรวจสอบการใช้เงินกองทุนส่งเสริมการอนุรักษ์พลังงาน จะได้ผลตรวจสอบจากคณะกรรมการตรวจสอบข้อเท็จจริงกรณีการบริหารและการใช้เงินกองทุนอนุรักษ์พลังงานในวันที่ 21 ก.ย.นี้ รวมถึงให้นำข้อเสนอแนะไปพิจารณาทบทวนเพื่อให้สมบูรณ์ยิ่งขึ้น ซึ่งได้มีการประชุมรับทราบความคืบหน้าในประเด็นต่างๆ ที่เกี่ยวข้องอย่างต่อเนื่อง
อนึ่งก่อนหน้านี้มีผู้ผ่านคุณสมบัติเบื้องต้นประมูลแหล่งเอราวัณมีทั้งสิ้น 5 รายได้แก่ บริษัท เชฟรอนประเทศไทยสำรวจและผลิต จำกัด, PTTEP, MP G2, โททาล, OMV Aktiengesellschaft
ส่วนผู้ผ่านคุณสมบัติเบื้องต้นประมูลแหล่งบงกชมีทั้งสิ้น 4 รายได้แก่  บริษัท เชฟรอนประเทศไทยสำรวจและผลิต จำกัด, PTTEP, MP L21, OMV Aktiengesellschaft
ทั้งนี้ ตามกำหนดเวลาทุกรายต้องยื่นหลักฐานแสดงคุณสมบัติเบื้องต้นในวันที่ 15-16 พ.ค.61 และจะประกาศผู้ผ่านคุณสมบัติเบื้องต้นในวันที่ 28 พ.ค.61 และผู้มีคุณสมบัติจัดเตรียมการยื่นข้อเสนอวันที่ 7 มิ.ย.-21 ก.ย.61 และให้ยื่นข้อเสนอการประมูลในวันที่ 25 ก.ย.61 ขณะที่คาดว่าจะได้ผู้ชนะการประมูลในเดือน ธ.ค.61 และลงนามในสัญญาเดือน ก.พ.62